**До Владислав Горанов**

**Министър на финансите**

**Република България**

**С копие до:**

**Бойко Борисов**

**Министър-председател**

**Република България**

**Огнемир Митев**

**Председател на държавна комисия по хазарт**

**Относно: Обявена процедура за финансиране на проектни предложения по чл. 10а от Закона за хазарта**

Уважаеми господа Горанов, Борисов, Митев,

От името на сдружение „Български дарителски форум”, Български център за нестопанско право, Национална мрежа за децата, Форум „Гражданско участие“, фондация „Работилница за граждански инициативи“, фондация „Пайдея“ и Национален алианс за работа с доброволци се обръщаме към Вас с настояване да бъде прекратена процедурата за набиране, оценяване и подбор на проектни предложения за финансиране на дейности за социално отговорно поведение за 2015 г. по смисълa на на чл. 10а от Закона за хазарта.

Аргументите ни за това са:

1. Публикуваните насоки за кандидатстване налагат допълнително изискване към потенциалните кандидати ЮЛНЦ в обществена полза да бъдат организации, които „не осъществяват допълнителна стопанска дейност по смисъла на чл. 3, ал. 3 от ЗЮЛНЦ”. Това допълнително изискване не е съобразено нито с изискванията в чл. 10 а от закона за хазарта, нито с ПМС 223/20.08.2015 г. за тази процедура, а освен това противоречи и на ЗЮЛНЦ, който дава свобода на ЮЛНЦ в обществена полза да осъществяват стопанска дейност.
2. Формулираните допустими дейности силно стесняват възможността проектните предложения да бъдат реално в полза на обществото, поради твърде буквалното разбиране и дефиниране на социална отговорност и превенция от хазарт, както и вменяване на неспецифични за ЮЛНЦ функции, като „реклама и маркетинг на социално отговорен хазарт”, вкл. „ разработване на дизайн на рекламни съобщения”, и др.
3. Административните изисквания към кандидатите са силно усложнени, предвид кратките срокове (21 дни) за кандидатстване.

Така формулирана и организирана, цялата процедура по управление на тези средства на практика се дискредитира като недостатъчно прозрачна и подготвена за конкретни организации, без оглед на смислена полза за обществото.

Както вече два пъти сме Ви писали (на 05.04.2014 г. и 26.03.2015 г.), принципно подкрепяме желанието на държавата да отделя част от средствата от хазарт за общественополезна дейност. Това е практика, която се прилага в редица европейски страни. За да може обаче да сме сигурни, че в България това ще бъде изпълнено коректно, Ви предлагаме настоящата процедура да бъде прекратена и подновена, само след като бъде съобразена със съществуващото законодателство, след поставяне на ясна цел на самата програмата и след изследване на проблема и обсъждане на ефективното му решение с граждански организации.

С уважение,

Георги Богданов, Национална мрежа за децата

Ива Таралежкова, Форум „Гражданско участие“

Илияна Николова, фондация „Работилница за граждански инициативи”

Красимира Величкова, Български дарителски форум

Любен Панов, Български център за нестопанско право

Мария Донкова, фондация „Пайдея“

Ренета Венева, Национален алианс за работа с доброловци